КъБР-м и ОМОН-р илъэс 25-рэ ирокъу
А Iуэхугъуэм теухуауэ дауэдапщэхэр щекIуэкIащ Налшык къалэ.
ОМОН-м и лэжьакIуэхэм ягъэзащIэ лэжьыгъэм и мыхьэнэм теухуауэ зэIущIэм къыщеджащ Урысей гвардием и спецназым и унафэщI генерал-майор Ершов Александр жиIэмрэ и хъуэхъу тхыгъэмрэ. ОМОН-м хэтхэм, абы и ветеранхэм, хэкум и шынагъуэншагъэм илъэс куэдкIэ хуэлэжьахэм я унагъуэм щIэсхэми Ершовыр ехъуэхъуащ узыншагъэ, насып яIэну.
— ОМОН-р къызэрыунэхурэ ди къалэн нэхъыщхьэр — ди щIыналъэм щыпсэухэр тхъумэнырщ. Ар, дауи, тыншкъым. ОМОН-м ухэтын папщIэ жэуаплыныгъэ, тегушхуэ пхэлъу, къыпхуагъэува къалэным упэлъэщу ущытын хуейщ, — къыхигъэщащ и псалъэм Урысей гвардием КъБР-м щиIэ управленэм и унафэщI къалэнхэр пIалъэкIэ зыгъэзащIэ подполковник ХьэщIэмыз Заурбэч.
ЕхъулIэныгъэфIхэмкIэ къыхэща сэлэтхэр Урысей гвардием Кавказ-Ищхъэрэ округым щиIэ къудамэм и унафэщIым и саугъэтхэмкIэ ягъэлъэпIащ, атлетикэ хьэлъэмкIэ ОМОН-м щекIуэкIа зэпеуэм текIуэныгъэ къыщызыхьахэми щытхъу тхылъхэр иратыжащ.
Къаныкъуэ Дыгулыбгъу.
